## Naputak o provedbi postupka javnog nadmetanja

### NN 90/1999 (7.9.1999.), Naputak o provedbi postupka javnog nadmetanja

# **HRVATSKI CENTAR ZA RAZMINIRANJE**

Na temelju članka 5. stavka 2. Zakona o razminiranju ("Narodne novine",
br. 19/96. i 86/98.) i Odluke o suglasnosti Vlade Republike Hrvatske od
15. srpnja 1999., donosim

## **NAPUTAK**

### **O PROVEDBI POSTUPKA JAVNOG NADMETANJA**

1. UVOD

Ovim Naputkom uređuju se pravila i uvjeti, te načini i postupci Hrvatskog
centra za razminiranje (u daljnjem tekstu: "Centar") za provedbu javnog
nadmetanja radi odabira najpovoljnije ponude pravne osobe ovlaštene za
obavljanje poslova razminiranja (u daljnjem tekstu: "najpovoljniji ponuditelj")
Planom razminiranja utvrđenog područja u Republici Hrvatskoj.

2. POVJERENSTVO ZA PROVEDBU JAVNOG NADMETANJA

2.1. Za ustupanje radova putem javnog nadmetanja ravnatelj Centra osnovat
će Povjerenstvo za provedbu javnog nadmetanja (u daljnjem tekstu: "Povjerenstvo
Centra").

2.2. Povjerenstvo Centra priprema i provodi postupak javnog nadmetanja
i usmjerava rad stručnih službi Centra.

2.3. Povjerenstvo Centra ima pet članova. Predsjednik Povjerenstva je
ravnatelj Centra.

2.4. Povjerenstvo o svom radu vodi zapisnik sukladno odredbama točke
6. ovog Naputka.

3. POZIV ZA JAVNO NADMETANJE

3.1. Centar će objaviti poziv za javno nadmetanje u domaćem dnevnom
tisku ili u "Narodnim novinama".

3.2. Poziv za nadmetanje mora sadržavati sljedeće podatke:

1. naziv i adresu Centra,

2. oznaku radova i mjesto gdje se izvode,

3. potrebno vrijeme za završetak radova,

4. način na koji se može pribaviti dokumentacija i mjesto gdje se može
pribaviti,

5. cijenu koju Centar uplaćuje za dokumentaciju nadmetanja,

6. mjesto i krajnji rok za podnošenje ponuda,

7. mjesto i vrijeme otvaranja ponuda,

8. naznaku da će se najpovoljnijom ponudom u pravilu cijeniti ponuda
sa najnižom cijenom,

9. naznaku da Centar zadržava pravo odbijanja svih ponuda,

10. naznaku obveze dostavljanja sljedeće dokumentacije u svrhu utvrđivanja
sposobnosti ponuditelja za obavljanje radova:

- izvoda iz sudskog registra,

- općih referenci ponuditelja,

- dokaza o bonitetu i solventnosti (BON 1 i BON 2),

- popisa materijalno-tehničkih sredstava za razminiranje koja ponuditelj
posjeduje temeljem vlasništva ili ugovora o zakupu,

- akta koji uređuje radna mjesta zaposlenika za obavljanje poslova razminiranja
s propisanom stručnom spremom i opisom poslova,

- podatka o broju zaposlenih pirotehničara koji posjeduju ovlast za
razminiranje,

- plana izvedbe radova razminiranja koji su predmet nadmetanja s naznakom
temeljnih čimbenika pri njegovu ostvarenju.

4. DOKUMENTACIJA ZA NADMETANJE

4.1. Centar treba svakom ponuditelju omogućiti pribavljanje potrebne
dokumentacije u skladu s postupcima i zahtjevima koji su navedeni u pozivu
za nadmetanje.

4.2. Centar treba pripremiti dokumentaciju za svakog ponuditelja koji
plati naknadu u visini koju određuje Povjerenstvo.

4.3. Dokumentacija za nadmetanje sadrži:

- katastarski zemljovid područja koje se razminirava s ucrtanom granicom
područja ili građevine,

- dokument o topografskoj pripremi,

- plan izvedbe radova razminiranja,

- djelovodnik miniranja.

5. PODNOŠENJE PONUDA

5.1. Kod određivanja datuma i krajnjeg roka za podnošenje ponuda Centar
će uzeti u obzir predvidivu složenost pripreme ponude s obzirom na složenost
izvedbe radova razminiranja određenog područja ili građevine.

5.2. Rok za podnošenje ponuda ne može biti kraći od 10 niti dulji od
15 dana.

5.3. Ponuda se podnosi samo na pisani način, s potpisom i štambiljem
i u dvostruko zapečaćenoj omotnici.

5.4. Ponuda koju Centar primi nakon isteka roka za podnošenje ponuda
neće biti otvarana i bit će vraćena ponuditelju koji ju je podnio.

6. ZAPISNIK O POSTUPKU PROVEDBE JAVNOG NADMETANJA

O postupku provedbe javnog nadmetanja Centar obvezno vodi zapisnik koji
mora sadržavati:

1. kratki opis radova razminiranja s podacima o miniranom području,
odnosno građevini;

2. tvrtke i adrese sjedišta ponuditelja koji su podnijeli ponudu, te
tvrtku i adresu ponuditelja koji je izabran;

3. cijene, te kratki opis ostalih glavnih uvjeta svake ponude;

4. sažeti prikaz ocjene i usporedbe ponuda s naznakom davanja određene
prednosti sukladno članku 34. stavku 4. točki 3. Zakona o nabavi roba,
usluga i ustupanju radova.

7. OTVARANJE PONUDA

7.1. Ponude se otvaraju u vrijeme i na mjestu navedenom u pozivu za
nadmetanje.

7.2. Svim ponuditeljima, odnosno njihovim ovlaštenim predstavnicima,
Povjerenstvo Centra omogućit će nazočnost pri otvaranju ponuda.

7.3. Tvrtke ponuditelja i cijene ponuda bit će priopćeni pri otvaranju
ponuda, te odmah uneseni u zapisnik.

7.4. Ponuditelji koji nisu nazočni pri otvaranju ponuda i nitko ih ne
zastupa mogu zahtijevati priopćavanje tih podataka.

8. ODBIJANJE SVIH PONUDA

Ako Centar donese odluku o odbijanju svih ponuda odmah će uputiti obavijest
svim ponuditeljima i navesti temeljne razloge njihova odbijanja.

9. ISPITIVANJE, OCJENJIVANJE I USPOREDBA PONUDA

8.1. Povjerenstvo Centra izvršit će ispitivanje, ocjenjivanje i usporedbu
ponuda sukladno članku 34. stavku 1. do 5. Zakona o nabavi roba, usluga
i ustupanju radova.

8.2. Činjenice vezane za razmatranje, razrješavanje, ocjenjivanje i
usporedbu ponuda neće biti otkrivene ponuditeljima ili bilo kojoj drugoj
osobi.

10. SKLAPANJE UGOVORA O USTUPANJU RADOVA RAZMINIRANJA

10.1. Povjerenstvo Centra donijet će odluku o izboru najpovoljnije ponude
u roku od osam dana od dana otvaranja ponuda. Svi ponuditelji moraju biti
obaviješteni preporučenim pismom čija je ponuda prihvaćena u roku od 8
dana od dana odabira.

10.2. Prije sklapanja ugovora Povjerenstvo Centra može zatražiti od
ponuditelja čija je ponuda ocijenjena najpovoljnijom da u primjerenom roku
izmijeni ili dopuni plan izvedbe radova razminiranja priložen ponudi ako
ocijeni da sadrži manje otklone koji znatnije ne odstupaju od pravila struke
ili sadrži pogreške koje se mogu ispraviti, a da se ponuda bitno ne mijenja.
U protivnom, Povjerenstvo Centra izvršit će odabir najpovoljnije ponude
iz preostalih važećih ponuda ili odbiti sve ponude. Ponuditelj čija je
ponuda kasnije prihvaćena i ostali ponuditelji bit će obaviješteni u skladu
sa točkom 10.1. ovoga Naputka.

10.3. Ako ponuditelj čija je ponuda prihvaćena ne potpiše ugovor o ustupanju
radova razminiranja, ako se to od njega zatraži, Povjerenstvo Centra će
odabrati najpovoljniju ponudu iz preostalih važećih ponuda ili odbiti sve
ponude. Ponuditelj čija je ponuda kasnije prihvaćena i ostali ponuditelji
bit će obaviješteni kako je predviđeno u prethodnoj točki.

10.4. Dodatak postojećem ugovoru moguće je sklopiti najviše do 30% vrijednosti
osnovnog ugovora.

11. PRIGOVOR POVJERENSTVU CENTRA

11.1. Radi zaštite svojih prava ponuditelj koji je sudjelovao u postupku
nadmetanja može u roku od tri dana od primitka pisane obavijesti o odabiru
ponuditelja uložiti prigovor na nepravilnosti u postupku. Ponuditelj podnosi
prigovor u pisanom obliku Povjerenstvu Centra.

11.2. Prigovor uložen u propisanom roku zaustavlja sklapanje ugovora
o nabavi.

11.3. U prigovoru je potrebno navesti na što se odnosi prigovor, razloge
prigovora i prijedlog potrebitih radnji da se otklone nepravilnosti.

11.4. Povjerenstvo Centra mora odgovoriti ponuditelju na prigovor u
roku od tri dana od dana primitka prigovora i naložiti otklanjanje eventualnih
nepravilnosti.

12. PRIGOVOR POVJERENSTVU SAVJETA CENTRA

12.1. Ponuditelj može u slučaju negativnog odgovora Povjerenstva Centra
na prigovor ili njegovog nepostupanja sukladno točki 11.4., uložiti pisani
prigovor Povjerenstvu savjeta Centra u roku od dva dana od protekla roka
za primitak odgovora Povjerenstva Centra. Povjerenstvo savjeta ima 3 člana,
a osniva ga Savjet Centra.

12.2. Prigovor uložen u propisanom roku zaustavlja sklapanje ugovora
o nabavi.

12.3. U prigovoru je potrebno kratko izložiti za što se podnosi prigovor
i razloge prigovora, te prijedlog otklanjanja nepravilnosti.

13. STUPANJE NA SNAGU NAPUTKA

Ovaj Naputak stupa na snagu osmog dana od dana objave u "Narodnim novinama".

Klasa: 213-01/99-01/02
Urbroj: 530-117-04-99-123
Zagreb, 15. lipnja 1999.

Ravnatelj
**mr. sc. Damir Goršeta,** v. r.

Naputak, NN 90/1999-1570